Nu kommer Galaxy Ring til Danmark

Efter knapt 11 måneders ventetid melder Samsung nu, at smartringen Galaxy Ring kommer til Danmark.  Ringen vil være tilgængelig på Samsungs hjemmeside fra onsdag 13. november, til den nette sum af 3.549 kroner. Man kan allerede finde sizing-kit’et fra onsdag 30. oktober.

Med søvnmåling, aktivitetsniveau, puls og andet ombord, får du indsigter, der kan hjælpe dig med at træffe de smartere valg for både krop og sind, lover Samsung.

– Vi er meget begejstrede for at kunne lancere Galaxy Ring på det danske marked. Tidligere på året lavede vi en undersøgelse, der viste, at mere end halvdelen af danskerne er optagede af at monitorere deres aktivitet som eksempelvis pulsmåling, skridt per dag og søvnmønstre, siger Søren Rinnov Østergaard, landechef for Samsung Danmark.

Galaxy Ring fås i tre farver.

Ringen er fuldt integreret i Samsung Galaxys økosystem af enheder og tjenester. Ikke mindst leverer ringen data til Samsungs Galaxy AI, der til gengæld kvitterer med forslag til mere velvære og sundhed.

Galaxy Ring er vandtæt og den er robust nok til at kunne bruges under de fleste aktiviteter. Den er egnet til kontinuerlig brug og har en imponerende batterilevetid, i forhold til eksempelvis smartwatches. Samsung lover at opladning kan give op til syv dages brug. Galaxy Ring vejer mellem 2,3 – 3,0 gram og fås i tre farver – Titanium Black, Titanium Silver og Titanium Gold.

Der er ni forskellige størrelser at vælge mellem. Et såkaldt sizing-kit hjælper dig med at finde den, der passer til din finger.

Nu kommer Galaxy Ring til Danmark