Anmeldelse: Ultrahuman Ring Air

Markedet for wearables er i konstant udvikling, og hvor fokus i mange år har været på smartwatches, så er det nu smart ringe der får kærlighed fra producenterne. Samsung har lanceret deres Galaxy ring, som jeg har anmeldt tidligere, og når først de helt store spillere bevæger sig ind på markedet er det et tydeligt tegn på, at teknologien er ved at være moden. Vi venter stadig på at Apple kommer med deres bud – forventningen er, at det skulle ske indenfor et års tid, men man ved aldrig med Apple. Indtil da er der masser af alternativer til gode smartringe på markedet.

Ultrahuman er en af de mest interessante spillere på banen, og deres Ultrahuman Ring Air er en af de største konkurrenter til markedsledende Oura og Samsungs Galaxy Ring. Ultrahuman er mindre, men ikke desto mindre har de her lavet en ring der faktisk på mange måder overgår de store konkurrenter.

Diskret design

Ultrahuman Ring Air kommer i en elegant og minimalistisk æske, der signalerer kvalitet. Det føles nærmest som at åbne en æske fra Apple. Selve ringen er let og diskret, og fås i forskellige farver, der passer til de fleste – min er en form for koksgrå, der er en lille smule mindre voldsom end den sorte. Den er lavet af titanium, et materiale kendt for sin styrke og lethed, og føles robust, men samtidig behagelig at have på. Den glatte overflade glider nemt over fingrene, på trods af at jeg har lidt store knoer, og sidder komfortabelt, selv under søvn.

Sammenlignet med Samsungs Galaxy Ring, opleves Ultrahuman Ring Air mindre irriterende i dagligdagen. Den fylder mindre på fingeren og har en mere afrundet kant, der ikke hænger fast i tøj eller andre genstande. Man glemmer næsten, at man har den på, hvilket er essentielt for et wearable, der er designet til at bæres døgnet rundt.

En dataindsamlingsmaskine

Ultrahuman Ring Air er spækket med avancerede sensorer, der overvåger en bred vifte af sundheds- og aktivitetsdata. Den tracker blandt andet:

Puls: Kontinuerlig pulsmåling, både i hvile og under aktivitet.

Søvn: Detaljeret søvnovervågning, der registrerer søvnstadier (REM, dyb, let), søvnkvalitet, puls under søvn og temperaturændringer.

Bevægelse: Registrering af skridt, distance, forbrændte kalorier og aktivitetsniveau. Man kan selv starte en træning der kan indstilles til at være alt fra en løbetur til styrketræning eller yoga.

Temperaturvariationer: Overvågning af hudtemperatur, der kan give indsigt i kroppens tilstand og eventuelle ubalancer.

HRV (heart rate variability): Måling af variationen i tiden mellem hjerteslag, der kan indikere stressniveau, restitution og generel sundhedstilstand.

Blodets iltmætning (SpO2): Måling af iltniveauet i blodet, som kan være relevant for personer med søvnapnø eller andre respiratoriske problemer.

Mængden af data, ringen indsamler, er imponerende og giver et detaljeret indblik i din krops tilstand og dine daglige vaner. Den giver dig et holistisk billede af din sundhed, og kan hjælpe dig med at identificere mønstre og tendenser, der kan forbedres.

Særligt søvnovervågningen er værd at fremhæve. Ringen giver en dybdegående analyse af din søvn, der går langt ud over blot at registrere søvnvarighed. Den giver dig information om søvnkvalitet, puls under søvn, temperaturændringer og søvnstadier. Denne information kan være værdifuld for at identificere søvnproblemer, optimere din søvnhygiejne og forbedre din generelle sundhed og velvære.

Der er dog også en følelse af, at det ofte forstærker eller ændrer din følelse af, hvordan du har sovet – en slags placebo-effekt. Jeg har vænnet mig til at jeg især tjekker søvn data når jeg føler jeg har sovet dårligt – det er nemlig flere gange sket, at ringen mener at jeg har sovet fint, hvilket faktisk gør, at jeg lige gentænker det og kommer frem til det samme – og går dermed til dagen med lidt mere energi.

Det samme gør sig gældende den anden vej; jeg er vågnet og har det egentlig fint med min søvnkvalitet men åbner så appen og alt lyser rødt – så føler jeg mig faktisk en smule træt. Det er jo reelt ikke enormt hensigtsmæssigt, men jeg kan selvfølgelig ikke sige om det kun er mig der har den problematik, men det er naturligvis noget, du som mulig køber skal være opmærksom på.

Præcisionen af målingerne virker overbevisende – til en grænse. Det sker, at den registrerer min hudtemperatur til 28 grader, hvilket vel reelt ville være et problem fordi jeg ville være død. Men det kan have noget at gøre med, at ringen sidder lidt løsere end de fleste ville foretrække – jeg kan ikke få en strammere på, fordi mine knoer er ret store. Den falder altså ikke af, men sidder heller ikke så stramt som jeg kunne ønske – men det er et mig-problem og skal ikke lide ringen til last – det er dog selvfølgelig en fejlkilde.

Det skal dog siges, at den sidder tæt nok til at den måler korrekt langt det meste af tiden, og sammenholdt med andre wearables, stemmer dataene fra Ultrahuman Ring Air godt overens med det jeg eksempelvis ser fra Apple Watch. Ringen leverer pålidelig information, der kan bruges til at træffe informerede beslutninger om din sundhed og livsstil.

Intuitiv navigation og overvældende meget data

Ultrahuman Ring Air har en veldesignet app, der viser dataene på en overskuelig og intuitiv måde. Appen er nem at navigere i, og giver dig mulighed for at dykke ned i detaljerne eller få et hurtigt overblik over dine sundhedsdata. Du kan se daglige, ugentlige og månedlige trends, og sammenligne dine data med tidligere perioder.

Dog kan mængden af information og funktioner virke overvældende for nye brugere. Der er mange grafer, diagrammer og data at forholde sig til, og det kan tage tid at lære at navigere i appen og dermed udnytte dens fulde potentiale og forstå betydningen af alle data. Heldigvis tilbyder Ultrahuman guides og tutorials, der hjælper dig med at forstå dataene og bruge appen effektivt. Du kan også sortere i og rokere rundt på de forskellige datapunkter så du får det du gerne vil have.

Appen giver dig også mulighed for at sætte mål, følge din fremgang og få personlige anbefalinger baseret på dine data. Den integrerer med andre sundheds-apps, og giver dig mulighed for at dele dine data med din læge eller træner.

Faktisk vil jeg påstå, at Ultrahuman Ring Air gør et smartwatch næsten overflødigt for dem, der primært er interesseret i sundhedsovervågning. Ringen leverer en omfattende dataindsamling, der dækker de fleste behov.

Hvis du ikke har brug for funktioner som notifikationer, opkald og apps, kan Ultrahuman Ring Air være et mere diskret og komfortabelt alternativ til et smartwatch. Den giver dig de vigtigste sundhedsdata uden at fylde på håndleddet og forstyrre din dag. Eller, som for mig, din søvn. Jeg kan ikke sove med et ur på, men ringen går fint – det er altså blevet et supplement til mit ur for mig, ikke en erstatning.

Middelmådig batterilevetid

Ultrahuman Ring Air har en teoretisk batterilevetid på op til 6 dage, men i praksis kan en fuld opladning nærmere klare sig tre-fire dage er min erfaring efter en måneds brug. Dette er rimeligt, men ikke markedsledende. Du kan dog snildt tage på weekend tur uden at skulle medbringe den lille oplader – der dog i øvrigt ikke fylder alverden. Når du så skal oplade er det superlet: Ringen klikker nemt på plads på opladeren, og en fuld opladning tager kun et par timer.

En smartring med potentiale

Ultrahuman Ring Air er en avanceret smartring, der imponerer med sin præcision, funktionalitet og komfort. Den giver et detaljeret indblik i din sundhedstilstand og kan være et værdifuldt redskab til at forbedre din livsstil.

Appen der hører til er egentlig udmærket, men kan virke kompleks og kræver tilvænning. Det diskrete design og de mange sundhedsdata gør Ultrahuman Ring Air til et attraktivt alternativ til et smartwatch for dem, der prioriterer sundhedsovervågning frem for musikafspilning og notifikationer.

Anmeldelse: Ultrahuman Ring Air